

Αθήνα, 13 Ιανουαρίου 2025

**ΕΡΩΤΗΣΗ**

- προς τον υπουργό Περιβάλλοντος & Ενέργειας

- προς τον υπουργό Παιδείας, Θρησκευμάτων & Αθλητισμού

**Θέμα: «Παραχώρηση χιονοδρομικού κέντρου Περτουλίου από το ΑΠΘ στον Δήμο Πύλης»**

Ένα ζήτημα μεγάλης σημασίας για την πανεπιστημιακή περιουσία και τη διαχείριση δημόσιων αγαθών προκύπτει από την πρόσφατη συμφωνία παραχώρησης της νομής και χρήσης του χιονοδρομικού κέντρου Περτουλίου, το οποίο ανήκει στο Αριστοτέλειο Πανεπιστήμιο Θεσσαλονίκης (ΑΠΘ), στον Δήμο Πύλης Τρικάλων για διάστημα 35 ετών, χωρίς την πρόβλεψη οικονομικού ανταλλάγματος.

Το χιονοδρομικό κέντρο, που αναπτύσσεται σε έκταση 48 στρεμμάτων, αποτελεί περιουσιακό στοιχείο υψηλής εκπαιδευτικής και οικονομικής αξίας για το ΑΠΘ, ενώ η περιοχή είναι ενταγμένη στο πανεπιστημιακό δάσος του Περτουλίου, το οποίο διαχειρίζεται η Σχολή Γεωπονίας, Δασολογίας & Φυσικού Περιβάλλοντος.

Σύμφωνα με δημοσιεύματα, η συμφωνία επιτεύχθηκε μετά από πιέσεις και παρεμβάσεις της ηγεσίας του Υπουργείου Περιβάλλοντος & Ενέργειας, χωρίς να υπάρξει διαβούλευση με τους εμπλεκόμενους φορείς και ενημέρωση των αρμόδιων οργάνων του ΑΠΘ.

Επιπλέον, εγείρονται ερωτήματα σχετικά με την απουσία ανταλλάγματος και τον τρόπο που αυτή η παραχώρηση ενδέχεται να επηρεάσει την πανεπιστημιακή αποστολή και τη δυνατότητα αξιοποίησης της έκτασης για εκπαιδευτικούς σκοπούς. Ενδεικτική είναι η δήλωση του Κοσμήτορα της αρμόδιας σχολής, ο οποίος κάνει λόγο για «κινήσεις υφαρπαγής» της έκτασης, εντείνοντας την ανάγκη διαφάνειας και επανεξέτασης της διαδικασίας.

**Στο πλαίσιο αυτό, ερωτώνται οι αρμόδιοι υπουργοί:**

1. Ποια είναι η θέση της κυβέρνησης για την παραχώρηση περιουσιακών στοιχείων πανεπιστημιακών ιδρυμάτων χωρίς οικονομικό αντάλλαγμα ή άλλες εγγυήσεις;
2. Υπήρξε ενημέρωση και έγκριση από τη Σύγκλητο και το Συμβούλιο Διοίκησης του ΑΠΘ πριν την υπογραφή της συμφωνίας και ποιος ήταν ο ρόλος της ηγεσίας του υπουργείου Περιβάλλοντος & Ενέργειας;
3. Θα υπάρξουν μέτρα που θα διασφαλίζουν ότι η έκταση θα συνεχίσει εξυπηρετεί τις ανάγκες της πανεπιστημιακής κοινότητας;
4. Πώς σκοπεύετε να ενισχύσετε τα δημόσια ΑΕΙ ώστε να μην εξαναγκάζονται σε παραχωρήσεις περιουσιακών στοιχείων λόγω έλλειψης πόρων;

**Οι ερωτώντες βουλευτές**

**Τζούφη Μερόπη**

**Αναγνωστοπούλου Σία**

**Ζεϊμπέκ Χουσεΐν**

**Οζγκιούρ Φερχάτ**

**Τσακαλώτος Ευκλείδης**

**Φωτίου Θεανώ**